CELEX: C2006/096/13
Language: sk
Date: 2006-04-22 00:00:00
Title: Vec C-104/06: Žaloba podaná  22. februára 2006  Komisiou Európskych spoločenstiev proti Švédskemu kráľovstvu

22.4.2006   
            
            
               SK
            
            
               Úradný vestník Európskej únie
            
            
               C 96/7
            
         Žaloba podaná 22. februára 2006 Komisiou Európskych spoločenstiev proti Švédskemu kráľovstvu
   (Vec C-104/06)
   (2006/C 96/13)
   Jazyk konania: švédčina
   Komisia Európskych spoločenstiev, v zastúpení: L. Ström van Lier a R. Lyar, splnomocnení zástupcovia, s adresou na doručovanie v Luxemburgu, podala 22. februára 2006 na Súdny dvor Európskych spoločenstiev žalobu proti Švédskemu kráľovstvu.
   Komisia navrhuje, aby Súdny dvor:
   
               1.
            
            
               určil, že Švédske kráľovstvo si tým, že prijalo a zachováva v účinnosti daňovú právnu úpravu, podľa ktorej odklad platenia dane z kapitálových ziskov z príjmov, ktoré plynú z predaja obytnej nehnuteľnosti užívanej vlastníkom v prípade, keď daňovník nadobúda náhradnú obytnú nehnuteľnosť, je prípustný len vtedy, ak sa predaný majetok, ako aj nadobudnutý majetok nachádza na švédskom území, nesplnilo povinnosti, ktoré mu vyplývajú z článkov 18, 39, 43 a 56 ods. 1 ES a článkov 28, 31 a 40 EHP;
            
         
               2.
            
            
               zaviazal Švédske kráľovstvo nahradiť trovy konania.
            
         Žalobné dôvody a hlavné tvrdenia
   Švédsky zákon o dani z príjmov obsahuje ustanovenia o odklade platenia dane z prevodu súkromných obytných nehnuteľností a práv k nim. Daňovník môže odložiť zaplatenie dane, ak získa príjmy z kapitálových ziskov z predaja trvalého obydlia vo Švédsku a nadobudol alebo zamýšľa nadobudnúť náhradnú obytnú nehnuteľnosť vo Švédsku a odsťahoval sa alebo zamýšľa odsťahovať sa do tejto náhradnej obytnej nehnuteľnosti. Odklad dane však nie je prípustný v prípade, ak sa predaný a novonadobudnutý majetok nachádzajú mimo švédskeho územia. Tieto podmienky predstavujú jasnú prekážku výkonu základných slobôd zakotvených v Zmluve ES a Dohode o EHP.
   Švédske predpisy nie sú vhodným prostriedkom na zabezpečenie koherencie švédskeho daňového systému, pretože pokiaľ ide o jednotlivého daňovníka neexistuje žiadny priamy vzťah medzi daňovou výhodou (odklad platenia dane) a kompenzáciou tejto výhody prostredníctvom dane v rámci toho istého zdaňovania. Za týchto okolností sú švédske predpisy neprimerané cieľu, ktorý sa má dosiahnuť.